
Storytelleri  eSTUDENTa; upoznajte skupinu Content Management

Petak 16.10. sve je bliže, na vama je da do tada jedino razriješite dilemu u koji tim unutar udruge  eSTUDENT ćete se prijaviti, a ovaj članak vam predstavlja novu skupinu u kojoj se kao budući član možete pronaći. U današnjem članku pročitajte više o skupini koja je raznovrsna u svakom pogledu. Od pisanja blogova do smišljanja i snimanja Tik Tok-ova, nudi sve za one koji su oduvijek bili kreativci. 

Radi se o skupini Content Management, koju nadgledaju koordinatori David Milošević, Ena Bošnjak i Lana Radošić! Pod Content Management spadaju četiri tima; Marketing, Multimedija, Vizualne Komunikacije i Public Relations. CM skupinu najbolje je opisati kao lice i glas eSTUDENTa, jer ovdje posla uvijek ima. Uz Content Management imat ćeš priliku raditi s profesionalnim kamerama, raditi vizuale za sve projekte i natjecanja Udruge, pisati članke koji informiraju studente o najbitnijim događajima te održavati sadržaj na društvenim mrežama  na životu.

Pristojni paparazzi; tim Multimedija

Ako si uvijek bio zadužen za fotkanje prijatelja za Instagram jer imaš “dobro oko”, studiraš nešto u području multimedije ili si jednostavno uvijek htio naučiti baratati opremom i pronaći dobre kadrove, Multimedija ti nudi upravo to, pa i više. Voditelji ovog tima, Antonia Kasalo, Maja Pekić, Marko Premuž i Paola Šinko, nude ti svu profesionalnu opremu o kojoj možeš samo sanjati. Moći ćeš sudjelovati na  svim projektima Udruge i vidjeti sve iz drugačije perspektive. Zbog MULTIMa eSTUDENT redovito isporučuje fantastične slike na sve svoje aktivne platforme. Ako ti je možda dosta fotkanja, ne brini, tu je i zadatak izrade raznih aftermoviea s natjecanja te snimanje eSTUDENTovog ePODCASTa. 

Uz MULTIM ćeš naučiti montirati video, uređivati slike te pronaći sebe i svoj kreativni izražaj, a na projektima ćeš naučiti surađivati s ljudima i raditi s 

različitim vrstama sadržaja. Naravno, svim budućim članovima, ekipa iz tima Multimedija šalje jednu lijepu poruku;
“Naučit ćeš kako funkcionirati na stvarnim eventima, raditi u timu, brzo se snaći kad stvari ne idu po planu i od početne ideje doći do gotovog sadržaja. A najbolji dio? Sve to radiš s ekipom koja će ti vjerojatno nakon nekog vremena početi govoriti „čekaj, stani, ovdje je dobro svjetlo”.

Pametni influenceri; tim Marketing

Jesi li ikada samo beznačajno vrtio TikTok ili Instagram, stao i pomislio: “Kako to izgleda iza kulisa?” Uz tim Marketing ćeš upravo to i naučiti. Zahvaljujući njima eSTUDENT kao brend živi na društvenim mrežama. Tim vode talentirane voditeljice Chiara Šurdonja, Natalija Paro i Marta Hren, uz koje ćeš saznati kako izgleda borba iza vođenja društvenih mreža, kako ostaviti dojam na studente i poduzeća putem slika, videa ili storyja, kako pametno promovirati partnere i projekte Udruge te u konačnici biti glas eSTUDENTa i jedan od glavnih razloga zašto ljudi uopće saznaju za Udrugu. 

Nije važno studiraš li Marketing ili imaš li prethodnog iskustva s vođenjem društvenih mreža, jer uz ovaj tim sve se da jako brzo pohvatati. A ono što mnogi ne znaju, Marketing nije samo snimanje videa i objavljivanje postova. Tu dolaze i odgovornosti za projekte koji bez ovog tima ne bi bili ostvareni, poput osmišljavanja marketinških kampanja za projekte, raspisivanje i osmišljavanje izgleda vizuala i promocija projekata putem gotovo svih društvenih mreža.
Budi dio Marketing tima, upoznaj mnoštvo super ljudi i postani razlog zašto studenti i poduzeća mogu pratiti događaje Udruge. 

Mozarti grafičkog dizajna; tim Vizualne Komunikacije

Zamisli da dođeš na neki projekt i sve što vidiš oko sebe - od letaka do dizajna logotipa, vizuala i plakata - izradio si upravo ti. Ako si uvijek bio tip koji nečiju ludu ideju može pretočiti iz riječi u sliku, onda su Vizualne 

Komunikacije stvorene po tvojoj mjeri. Tu ćeš saznati kako baratati alatima za grafički dizajn te biti u stalnoj komunikaciji s partnerima i poduzećima. Pimplav je to posao, ali uz voditelje tima i ostatak ekipe, sve se na kraju dana isplati. 

Ovaj tim spaja kreativnost, rad na računalu i timski rad. Svaki pomno izrađen vizual,  bilo da je to letak, plakat, poziv na prijave na natjecanja i projekte, djelo je ovog tima. 

Studentski Clark Kent; tim Public Relations

Jesi li uvijek lijepo izražavao misli i emocije olovkom ili tipkovnicom? PR tim  pun je takvih ljudi. U ovom timu moći ćeš savladati vješto baratanje hrvatskog jezika, pisanje i sažimanje najbitnijih događaja s projekata i natjecanja eSTUDENTa, kao i pisanje kreativnih blogova po vlastitoj želji. Kao pravi novinari, tu ćete naučiti kako postaviti prava pitanja sudionicima kako biste dobili što bolje i detaljnije izjave, a pritom napravili vrlo suptilan i koristan networking. Osim naglaska na kreativnost i brzo razmišljanje - kako za tipkovnicom, tako i u radu s ljudima - PR vam nudi da se pobliže upoznate i s vještinama koje neki nauče tek na poslu, kao što su vođenje, osmišljavanje i pisanje eksternog newsletter-a te vođenje LinkedIn profila Udruge i pisanje kratkih, ali informativnih objava.

Nemojte se zavarati da su u ovom timu samo introverti, jer voditelji Maria Bukša, Marko Papac i Laura Haramija su sve samo ne to. PR je poznat po tome da su uvijek za zabavu i dobro društvo, a to što sa strane usput pamte najupečatljivije trenutke događaja kako bi kasnije u detalje napisali članak, njihova je želja da svaki članak bude odličan. 

Dva dana, puno znanja; CMWeekend

Content Management skupina ne nudi samo 4 tima puna talentiranih ljudi, već i jedan veliki projekt poznat kao Content Management Weekend. Tijekom ova dva dana studenti imaju priliku slušati predavanja koja su usko 

povezana s funkcijama CM skupine, odnosno PR-om, vizualnim komunikacijama, marketingom i multimedijom. Na predavanjima koja drže profesionalci iz industrije, sudionici mogu dobiti korisne savjete i bolju sliku o tome kako stvari funkcioniraju u industriji koja se oslanja isključivo na ljudsku maštu i kreativnost. 

Na ovom projektu upoznat ćeš razne ljude, voditelje zanimljivih kampanja, influencere, pisce, glumce i slično. 

ePODCAST

Kako je eSTUDENT poznat po tome da studentima želi što više olakšati primanje informacija, CM skupina je već 3 godine zadužena za osmišljavanje, snimanje i vođenje ePODCASTa. Uz razgovore s profesionalcima iz raznih područja, influencerima, ili kolegama studentima koji imaju koju pouku više za podijeliti, ovo je još jedan od mnogih načina kako Udruga zbližava poduzeća studentima, također i zainteresiranu publiku sa samim eSTUDENTom.

Prijave za članstvo u Udruzi otvorene su putem linka, a na vama je da pronađete svoj najatraktivniji tim, bilo u CM ili nekoj drugoj skupini i budete dio još jedne izvrsne eSTUDENT godine!

Saznaj više!
Ako želite saznati više o ovome i ostalim projektima udruge eSTUDENT, posjetite web stranicu. Kako ne biste propustili najnovije informacije o radu Udruge, zapratite društvene mreže – Facebook, Instagram, Linkedln, TikTok i YouTube. Pretplatite se i na dvotjedni newsletter kako bi vas mogli obavijestiti o aktualnim projektima na mail.

